作者:劉克莊
標題:賀新郎
內容:此腹元空洞。少年時、諸公過矣，上天吹送。老大被他禁害殺，身與浮名孰重。這鼓笛、休休拈弄。彩筆擲還殘錦去，願今生、來世無妖夢。且飯犢，莫吞鳳。新來喑啞如翁仲。羨王郎、驂鸞縹緲，玉簫吹動。應笑夔州村裡女，灸面生愁進奉。要絕代、傾城安用。今古何人知此理，有吾家、酒德先生頌。三萬卷，漫充棟。